Владислав Арӡынба изкны уажәаҧхьа еиҭаҳәамыз ажәабжьқәа
Аҟәа. Лаҵарамза 12. Аҧсныпресс. Дамеи Касланӡиа. Аџьынџьуаа рыҧсадгьыл ахь рырхынҳәра азы аҳәынҭқарратә Еилакы аҿы Аҧсны Раҧхьатәи Ахада Владислав Арӡынба иира Амш азгәаҭара иазкны аиҧылара мҩаҧысит. Аусмҩаҧгатә рхы аладырхәит хаҭала Владислав Арӡынба дыздыруаз ауаа.
Аиҧылара аартуа, Аџьынџьуаа рыҧсадгьыл ахь рырхынҳәра азы аҳәынҭқарратә Еилакы ахантәаҩы Вадим Ҳаразиа иазгәеиҭеит: “Иахьа араҟа еизеит Владислав Арӡынба хаҭала дыздыруаз, иуадаҩу аамҭақәа рзы ивагыланы аус ицызуаз ауаа. Ҳара иаҳҭахуп урҭ иахьа Аҧсны Раҧхьатәи Ахада изку ргәалашәарақәа ҳзеиҭарҳәарц, избан акәзар еиҭаҳәаӡамкәа иаанханы иҟоу аҭоурыхқәа маҷым, урҭ зегьы идырҳатәуп.
Аџьынџьуаа рыҧсадгьыл ахь рырхынҳәра азы аҳәынҭқарратә Еилакы ахантәаҩы ихаҭыҧуаҩ Гәыгәыца Џьыкырба аусмҩаҧгатә иаҵоу аҵакы ахадара инаҵшьны иазгәалҭеит: ”Ҳара иаҳҭахуп ауаа еиҳа еиҕьны Владислав Арӡынба дырдыруа иҟаларц. Ашколқәа рҿы атәыла Раҧхьатәи Ахада изкны ирзеиҭарҳәо маҷуп. Иахьа ҳара Владислав аҧсҭазаара аҿы, аусура аҿы дшыҟазҵәҟьа ааҳарҧшыр ҳҭахуп”.
Аиҧылара аҿы иқәгылеит Аҟәатәи абжьаратәи ашкол №4 аҿы аҵара зҵо арепатрианцәа рхәыҷқәа. Урҭ Владислав Арӡынба изкны ажәеинраалақәеи ашәақәеи нарыгӡеит.